अनेक भारतीय एजेंसियां चुनाव परिणामों की भविष्यवाणी कर चुकी हैं परन्तु इन भविष्यवाणियों पर आंख मूंद कर विश्वास नहीं किया जाना चाहिए। विशेषकर, इस तथ्य के प्रकाश में कि सन् 2004 व 2009 में भी, भाजपा के नेतृत्व वाले एनडीए के प्रदर्शन के बारे में जो भविष्यवाणियां की गई थीं, वे सही नहीं निकलीं। एनडीए को चुनाव सर्वेक्षण एजेंसियों की भविष्यवाणियों की तुलना में कहीं कम सीटें मिलीं थीं। क्या यह मीडिया के ब्राह्मणवादी चरित्र का द्योतक है? परंतु हमें यह भी याद रखना चाहिए कि चुनाव परिणामों की भविष्यवाणी करने वाली संस्थाओं में जहां कुछ काली भेड़ें हैं वहीं कुछ ऐसी एजेंसियां भी हैं जो इस काम में दक्ष होती जा रही हैं। वरना हम सीएसडीएस के सर्वेक्षण पर आधारित ओबीसी मतदाताओं की राजनीतिक पसंद संबंधी आलेख को अपने मार्च अंक की आवरण कथा नहीं बनाते।